
ᐅᖃᐅᓯᒃᓴᐅᔪᖅ
ᓯᕗᓕᖅᑎ ᐊᕿᐊᕈᖅ ᑐᙵᓱᒃᑎᑦᑎᕗᖅ ᒐᕙᒪᑐᖃᒃᑯᑦ ᐊᖏᖅᓯᒪᓂᖏᓐᓂᒃ ᐃᖃᓗᖕᓂ ᐃᒪᕐᒧᑦ ᐆᒻᒪᖅᑯᑎᓕᐅᕐᓂᕐᒧᑦ ᐱᓕᕆᐊᒧᑦ
ᓄᕕᐱᕆ 14, 2025 
ᓄᓇᕗᓕᒫᒧᑦ	
ᓯᕗᓕᖅᑎ ᐲᔾᔭᐃ ᐊᕿᐊᕈᖅ ᓴᖅᑭᑦᑎᓚᐅᖅᐳᖅ ᐆᒥᖓ ᐅᖃᐅᓯᒃᓴᒥᒃ ᑭᐅᔾᔪᑕᐅᓪᓗᓂ ᒐᕙᒪᑐᖃᒃᑯᑦ ᐊᖏᕈᑎᒋᓯᒪᔭᖓᓄᑦ ᐃᖃᓗᖕᓂ ᐃᒪᕐᒧᑦ ᐆᒻᒪᖅᑯᑎᓕᐅᕐᓂᕐᒧᑦ ᐱᓕᕆᐊᒧᑦ:
"ᑖᓐᓇ ᑐᓴᖅᑎᑦᑎᔾᔪᑎ ᓇᓗᓇᐃᖅᓯᕗᖅ ᐱᒻᒪᕆᐊᓗᖕᒥᒃ ᐊᓪᓗᕆᐊᕈᑎᒥᒃ ᓄᓇᕗᒻᒧᑦ ᑲᓇᑕᒧᓪᓗ. ᑐᙵᓱᒃᑎᑉᐸᕋ ᑲᓇᑕᐅᑉ ᐊᖓᔪᖅᑳᕐᔪᐊᖓ ᑲᐅᕐᓂᐅᑉ ᐊᖏᖅᓯᒪᓂᕆᔭᖓ ᐃᓚᓕᐅᔾᔨᔪᒪᓪᓗᓂ ᐃᖃᓗᖕᓂ ᑰᖕᒧᑦ ᐆᒻᒪᖅᑯᑎᓕᐅᕐᓂᕐᒧᑦ ᐱᓕᕆᐊᖑᔪᒥᒃ ᐃᓚᒋᔭᐅᓗᓂ ᑲᓇᑕᓕᒫᒥ−ᐋᖅᑭᒃᓱᐃᕙᓪᓕᐊᓂᕐᒧᑦ ᐱᓕᕆᐊᖑᔪᓄᑦ ᐃᑲᔪᖅᑐᖅᑕᐅᓪᓗᓂ ᐊᖏᔪᓄᑦ ᐱᓕᕆᐊᒃᓴᓄᑦ ᑎᑎᕋᕐᕕᒋᔭᐅᔪᒧᑦ.
ᑖᓐᓇ ᐃᓱᒪᓕᐅᕈᑕᐅᔪᖅ ᐃᓕᓴᖅᓯᕗᖅ ᓄᓇᕗᒻᒥᐅᑦ ᐊᑯᓂᐊᓗᒃ ᖃᐅᔨᒪᓕᖅᑕᖏᓐᓂᒃ: ᑮᓇᐅᔭᓕᐅᕋᓱᐊᕐᓂᖅ ᓄᓇᕘᑉ ᐊᐅᓚᔪᓐᓇᐅᑎᖏᓐᓄᑦ ᐱᔭᕆᐊᖃᕐᒪᑦ ᑲᓇᑕᐅᑉ ᓴᙱᓂᖓᓄᑦ, ᑲᔪᓰᓐᓇᕈᓐᓇᕐᓂᖓᓄᑦ ᐊᒻᒪ ᓇᖕᒥᓂᖃᕐᓂᖓᓄᑦ ᐅᑭᐅᖅᑕᖅᑐᒥ. ᐃᖃᓗᖕᓂ ᑰᖕᒧᑦ ᐆᒻᒪᖅᑯᑎᓕᐅᕐᓂᕐᒧᑦ ᐱᓕᕆᐊᖅ ᐊᓯᔾᔨᕈᑕᐅᔪᓐᓇᖅᐳᖅ ᑮᓇᐅᔭᓕᐅᕈᑕᐅᓇᓱᒃᖢᓂ ᐃᓇᖐᔾᔪᑕᐅᓂᐊᖅᖢᓂ ᐊᑭᑐᔪᐊᓗᖕᓂᒃ ᐊᒻᒪ ᓱᕈᕐᓇᖅᑐᓂᒃ ᐅᖅᓱᐊᓗᖕᒨᖅᑐᓂᒃ ᐊᐅᓚᐅᑎᓂᒃ ᓴᓗᒪᔪᓂᒃ, ᐊᓯᔾᔨᒋᐊᒐᒃᓴᐅᔪᓂᒃ ᐆᒻᒪᖅᑯᑎᓂᒃ, ᐳᔪᕐᓗᖕᓂᒃ ᐃᓯᐊᕿᙱᓐᓂᖅᓴᐅᓕᕐᓗᑎᒃ, ᐆᒻᒪᖅᑯᑎᑦ ᐊᑭᖏᑦ ᓱᕐᕋᓗᐊᙱᓪᓗᑎᒃ, ᐊᒻᒪ ᐊᑯᓂᐅᔪᒃᑯᑦ ᐃᑲᔫᑎᒃᓴᓂᒃ ᓴᖅᑭᑦᑎᓗᑎᒃ ᓄᓇᓕᑦᑎᓐᓄᑦ.
ᖁᔭᓕᔪᒪᕙᕋ ᑲᓇᑕᐅᑉ ᐊᖓᔪᖅᑳᕐᔪᐊᖓ ᑲᐅᕐᓂ ᐊᒻᒪ ᑲᓇᑕᐅᑉ ᒐᕙᒪᖓ ᑲᑐᔾᔨᖃᑎᒌᖕᓂᖏᓐᓄᑦ ᐃᓕᓴᕆᔪᒪᓪᓗᒍᓗ ᒥᓂᔅᑕ ᐅᓖᐱᑲ ᐋᓪᑎ ᓯᕗᓕᖅᑎᐅᓂᖓᓄᑦ ᑭᒡᒐᖅᑐᐃᓪᓗᓂ ᑲᓇᑕᐅᑉ ᐅᑭᐅᖅᑕᖅᑐᖓᓂ. ᖁᔭᓕᔪᒪᖕᒥᔪᖓ ᕿᑭᖅᑖᓗᒃ ᑯᐊᐳᕇᓴᓐᑯᓐᓄᑦ, ᕿᑭᖅᑕᓂ ᐃᓄᐃᑦ ᑲᑐᔾᔨᖃᑎᒌᖏᓐᓄᑦ, ᖁᓪᓕᖅ ᐆᒻᒪᖅᑯᑎᓕᕆᔨᒃᑯᑦ ᑎᒥᖁᑖᓄᑦ, ᓄᓇᕗᑦ ᑐᙵᕕᒃᑯᓐᓄᓪᓗ ᑲᑐᔾᔨᖃᑎᒌᖕᓂᖏᓐᓄᑦ ᑕᐅᑐᖅᑰᖅᑕᖏᓐᓄᓪᓗ ᓯᕗᒻᒧᐊᒃᑎᑦᑎᓪᓗᑎᒃ ᑖᔅᓱᒥᖓ ᐱᓕᕆᐊᒃᓴᒥᒃ ᐊᔭᐅᖅᑐᐃᓪᓗᑎᒡᓗ ᓄᓇᕘᑉ ᐊᖏᓂᖅᓴᒥᒃ ᑲᓇᑕᓕᒫᒥ−ᐱᕈᖅᓴᐃᓂᕐᒧᑦ ᐱᓕᕆᐊᒃᓴᓂᒃ.
ᑖᓐᓇ ᑐᓴᖅᑎᑦᑎᔾᔪᑕᐅᔪᖅ ᒪᓕᑉᐳᖅ ᑲᑐᔾᔨᓗᑕ ᑎᓕᔭᐅᓯᒪᔾᔪᑎᒋᓯᒪᔭᑦᑎᓐᓂᒃ ᐃᓪᓗᓕᐅᕈᒪᓪᓗᑕ ᓴᓐᖏᓕᖅᐹᓪᓕᖅᑎᑦᑎᔪᒪᓪᓗᑕ ᓄᓇᓕᓐᓂᒃ ᐊᒻᒪᓗ ᒪᑭᒪᐃᓐᓇᕈᓐᓇᖅᑐᒥᒃ ᑮᓇᐅᔭᓕᐅᕈᑎᖃᕋᓱᐊᕐᓂᕐᒥᒃ. ᑕᒪᓐᓇ ᒪᓕᒻᒥᔪᖅ ᑲᑐᔾᔨᓪᓗᑕ ᐅᑭᐅᖅᑕᖅᑐᒥ ᓇᒻᒥᓂᖃᕐᓂᕐᒧᑦ ᐊᒻᒪᓗ ᐊᑦᑕᓇᔾᔭᐃᖅᓯᒪᓂᕐᒧᑦ ᐸᕐᓇᒍᑕᐅᔪᒥᒃ, ᓴᓇᔭᐅᓯᒪᔪᖅ ᑲᑐᔾᔨᖃᑎᖃᖅᑐᑎᒃ ᓄᓇᕗᑦ ᑐᙵᕕᒃᑯᓐᓂᒃ, ᐃᓕᓴᖅᓯᓯᒪᓪᓗᑎᒃ ᓱᓕᔪᒥᒃ ᓇᒻᒥᓂᖃᕐᓂᖅ ᐅᑭᐅᖅᑕᖅᑐᒥ ᑐᙵᕕᖃᕐᒪᑦ ᓴᙱᔪᒥᒃ, ᒪᑭᒪᐃᓐᓇᕈᓐᓇᖅᑐᒥᒃ ᐊᒻᒪᓗ ᐃᒻᒥᓂᖅᓱᕈᓐᓇᖅᑐᓂᒃ ᓄᓇᓕᓐᓂᑦ.
ᓯᕗᓂᒃᓴᕗᑦ ᑕᐅᑐᒃᖢᒍ, ᓂᕆᐅᒃᐳᖓ ᑖᓐᓇᑦᑕᐃᓐᓇᖅ ᒐᕙᒪᑐᖃᒃᑯᓐᓂ ᐱᓕᕆᐊᖑᓂᐊᕐᓂᕋᖅᑕᐅᔪᖅ ᐅᖓᕙᕆᐊᖅᑕᐅᓂᐊᕐᓂᖓᓂᒃ ᓄᓇᕘᑉ ᐊᓯᖏᓐᓄᑦ ᑲᓇᑕᒥ−ᐱᕙᓪᓕᐊᑎᑦᑎᓂᕐᒧᑦ ᐱᓕᕆᐊᖑᔪᓄᑦ ᑲᑐᔾᔨᖃᑎᒌᒍᑕᐅᓪᓗᑎᒃ ᓯᕗᒻᒧᐊᒃᑎᑕᐅᓯᒪᔪᓄᑦ ᓄᓇᕗᑦ ᒐᕙᒪᒃᑯᖏᓐᓄᑦ ᓄᓇᕗᑦ ᑐᙵᕕᒃᑯᓐᓄᓪᓗ, ᐃᓚᒋᔭᐅᓪᓗᓂ ᖁᕐᓗᖅᑐᐊᕐᔪᖕᒥ ᐊᖅᑯᓯᐅᕐᓂᖅ ᑐᓚᒃᑕᕐᕕᒡᓗ, ᑭᕙᓪᓕᕐᒥ ᐃᒪᕐᒧᑦ ᐃᒐᓚᐅᔭᙳᐊᖅ ᐊᑦᑕᑕᕐᕕᒃᓴᖅ, ᐊᒻᒪ ᕿᑭᖅᑕᕐᔪᐊᕐᒥ ᐃᑎᔪᒥ ᑕᕆᐅᕐᒥ ᑐᓚᒃᑕᕐᕕᒃ. ᑲᑎᖦᖢᒋᑦ, ᑖᒃᑯᐊ ᐱᓕᕆᐊᒃᓴᑦ ᑭᒡᒐᖅᑐᐃᕗᑦ ᑐᙵᕕᒋᔭᐅᔪᒥᒃ ᑲᑎᙵᑦᑎᐊᕐᓂᖅᓴᐅᔪᒥᒃ ᐊᑦᑕᕐᓇᙱᑦᑐᒥᒡᓗ ᐅᑭᐅᖅᑕᖅᑐᒥᒃ ᑲᓇᑕᒥᐅᓕᒫᓄᑦ.
ᓯᕗᓕᖅᑎᐅᓂᕋ ᐃᓱᓕᑉᐸᓪᓕᐊᓕᖅᑎᓪᓗᒍ, ᓇᓗᓇᐃᖅᓯᔪᒪᕗᖓ ᖁᔭᓕᕐᔪᐊᕐᓂᓐᓂᒃ ᐱᓕᕆᖃᑎᒋᕙᒃᑕᑦᑎᓐᓄᑦ ᑲᓇᑕᐅᑉ ᒐᕙᒪᒃᑯᖏᓐᓂ ᐱᓕᕆᖃᑎᒌᖏᓐᓇᕐᓂᖏᓐᓄᑦ ᐊᒥᖅᑳᖃᑎᖃᖅᐸᖕᓂᖏᓐᓄᓪᓗ ᐱᓕᕆᐊᖃᓪᓚᕆᒍᒪᓂᕐᒥᒃ ᓄᓇᕗᑦ ᐱᕈᖅᐸᓪᓕᐊᓂᖓᓄᑦ. ᐅᒃᐱᕈᓱᒃᐳᖓ ᑕᒪᓐᓇ ᐱᓕᕆᖃᑎᒌᖕᓂᖅ ᓴᙱᔫᖏᓐᓇᕐᓂᐊᕐᓂᖓᓂᒃ ᓯᕗᓕᖅᑎᖃᕐᓗᑎᒃ 7-ᒋᔭᖓᓂ ᒪᓕᒐᓕᐅᕐᕕᖕᒥ ᐊᒻᒪ ᓯᕗᓕᖅᑎᙳᓛᖅᑐᒥ ᐊᒻᒪ ᒥᓂᔅᑕᐅᖃᑎᒌᓂᒃ."
###
ᑐᓴᒐᒃᓴᓕᕆᔨᓄᑦ ᖃᐅᔨᒋᐊᕐᕕᒃᓴᖅ: 
ᓰᒪ ᓴHᐋᕐ ᔨᕆHᐃ
ᐊᖓᔪᖅᑳᖅ ᖃᓄᖅᑑᕈᑎᓄᑦ ᐊᐅᓚᔾᔪᑎᓄᑦ
867-975-5059
szerehi6@gov.nu.ca
ᐅᖃᐅᓯᒃᓴᑦ ᐊᑐᐃᓐᓇᐅᔪᑦ ᐃᓄᒃᑎᑐᑦ, ᖃᓪᓗᓈᑐᑦ ᐃᓄᐃᓐᓇᖅᑐᓐ ᐅᐃᕖᑐᓪᓗ ᐅᕙᙵᑦ www.gov.nu.ca.
Statements are available in Inuktitut, English, Inuinnaqtun and French on www.gov.nu.ca.
Uqautit hailihimajun Inuktitut, Qablunaatun, Inuinnaqtun Uiuitullu uvani www.gov.nu.ca.
Les communiqués de presse sont disponibles en inuktitut, en anglais, en inuinnaqtun et en français au www.gov.nu.ca.

